ธอส.จัดทำ”โครงการสินเชื่อบ้านกตัญญูเลี้ยงดูบุพการี”ดอกเบี้ยพิเศษแถมผ่อน 48 เดือนต่อเนื่อง ลดอีก 1%
ธอส.จัดทำ"โครงการสินเชื่อบ้านกตัญญูเลี้ยงดูบุพการี" ดอกเบี้ยพิเศษแถมผ่อน 48 เดือนต่อเนื่อง ลดอีก 1%
1 พ.ย. 2559

ธนาคารอาคารสงเคราะห์(ธอส.) เตรียมวงเงิน 20,000 ล้านบาท จัดทำ “โครงการสินเชื่อบ้านกตัญญูเลี้ยงดูบุพการี” อัตราดอกเบี้ยปีที่ 1 – 4 เท่ากับ MRR-3.25% ต่อปี (หรือ 3.50% ต่อปี) คิดจาก MRR ธอส.ปัจจุบันเท่ากับ 6.75% ต่อปี ให้กู้สำหรับลูกกตัญญูที่มีบิดาหรือมารดาอยู่อาศัยร่วมด้วย พิเศษผ่อนชำระเงินงวดดีสม่ำเสมอ 48 เดือน รับส่วนลดอัตราดอกเบี้ยเงินกู้พิเศษ 1% ของวงเงินกู้ เพื่อนำไปตัดชำระเงินต้นทันที
นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) เปิดเผยว่า จากนโยบายรัฐบาลที่ให้ความสำคัญกับการเตรียมความพร้อมของประเทศไทยที่กำลังเข้าสู่สังคมผู้สูงอายุ (Aging Society) โดยมอบหมายให้ ธอส.จัดทำสินเชื่อบ้านดอกเบี้ยพิเศษให้กับลูกกตัญญูที่เลี้ยงดูบิดามารดา มุ่งเน้นการอยู่ร่วมกันเป็นสถาบันครอบครัวอย่างอบอุ่นตามวัฒนธรรมไทย 
ทั้งนี้ ธอส.เตรียมวงเงิน 20,000 ล้านบาท จัดทำ โครงการสินเชื่อบ้านกตัญญูเลี้ยงดูบุพการี อัตราดอกเบี้ยปีที่ 1 – 4 เท่ากับ MRR-3.25% ต่อปี (หรือ 3.50% ต่อปี) คิดจาก MRR ธอส.ปัจจุบันเท่ากับ 6.75% ต่อปี ปีที่ 5 จนถึงตลอดอายุสัญญากู้ กรณีลูกค้าสวัสดิการเท่ากับ MRR-1% ต่อปี กรณีลูกค้ารายย่อยเท่ากับ MRR-0.5% ต่อปี กรณีกู้ซื้ออุปกรณ์หรือสิ่งอำนวยความสะดวกที่เกี่ยวเนื่องเพื่อประโยชน์ในการอยู่อาศัยดอกเบี้ยเท่ากับ MRR
โดยวัตถุประสงค์ให้กู้เพื่อซื้อ ปลูกสร้าง ไถ่ถอนจำนองจากสถาบันการเงินอื่น และซื้ออุปกรณ์หรือสิ่งอำนวยความสะดวกที่เกี่ยวเนื่องเพื่อประโยชน์ในการอยู่อาศัย เงื่อนไขต้องมีบิดาหรือมารดาอยู่อาศัยร่วมด้วย โดยย้ายชื่อบิดาหรือมารดาเข้าอยู่อาศัยในทะเบียนบ้านที่ใช้เป็นหลักประกันกับธนาคารภายใน 6 เดือน เพื่อยืนยันการอยู่อาศัยร่วมกัน 
สำหรับลูกค้าที่มีประวัติการผ่อนชำระเงินงวดดีสม่ำเสมอเป็นเวลา 48 เดือน จะได้รับส่วนลดอัตราดอกเบี้ยเงินกู้อีก 1 % ของวงเงินกู้เพื่อนำไปตัดชำระเงินต้นทันที
ทั้งนี้ลูกค้าที่สนใจสามารถยื่นคำขอกู้ได้ตั้งแต่วันที่ 1 พฤศจิกายน 2559 เป็นต้นไป ภายใต้กรอบวงเงินที่ธนาคารกำหนด สอบถามรายละเอียดเพิ่มเติมได้ที่ธนาคารอาคารสงเคราะห์ ทุกสาขาทั่วประเทศ